Rikors ippreżentat fil-15 ta’ Awwissu 2024 – Batchelor vs Il-Kummissjoni
(Kawża T-433/24)
Lingwa tal-kawża: l-Ingliż
Partijiet
Rikorrent: Edward William Batchelor (Brussell, il-Belġju) (rappreżentant: L. Osepciu, avukat)
Konvenut: Il-Kummissjoni Ewropea
Talbiet
Ir-rikorrent jitlob li l-Qorti Ġenerali jogħġobha:
tannulla d-deċiżjoni tal-Kummissjoni C(2024) 3818 final adottata fit-2 ta’ Ġunju 2024 li tiċħad l-applikazzjoni konfermatorja għal aċċess għal dokumenti skont l-Artikolu 4 tar-Regoli ta’ Implimentazzjoni tar-Regolament (KE) Nru 1049/2001 1 fil-Każ EASE 2023/6991;
tikkundanna lill-Kummissjoni għall-ispejjeż rispettivi tagħha u għall-ispejjeż tar-rikorrent sostnuti fil-kuntest ta’ din il-proċedura.
Motivi u argumenti prinċipali
Insostenn tar-rikors tiegħu, ir-rikorrent jinvoka ħames motivi.
L-ewwel motiv ibbażat fuq l-allegazzjoni li d-deċiżjoni tikser it-tielet inċiż tal-Artikolu 4(2) tar-Regolament Nru 1049/2001 dwar l-eċċezzjoni għall-protezzjoni tal-għan tal-investigazzjonijiet. Il-Kummissjoni żbaljat meta ddeterminat li n-nomina bħala gwardjan bbażata fuq il-preżunzjoni fl-Artikolu 3(2) tad-DMA 1 tikkostitwixxi “investigazzjoni” u applikat b’mod żbaljat it-test legali sabiex din l-eċċezzjoni tkun tista’ tapplika. Il-Kummissjoni kkonkludiet b’mod żbaljat li kienet tapplika preżunzjoni ġenerali ta’ nuqqas ta’ żvelar fir-rigward tan-nomina skont l-Artikolu 3 tad-DMA.
It-tieni motiv ibbażat fuq l-allegazzjoni li d-deċiżjoni tikser it-tieni inċiż tal-Artikolu 4(2) tar-Regolament Nru 1049/2001 dwar l-eċċezzjoni għall-protezzjoni tal-proċeduri ġudizzjarji. Id-deċiżjoni ma turi (i) l-ebda rabta bejn id-dokumenti mitluba u l-pożizzjonijiet legali meħuda mill-Kummissjoni f’proċeduri ġudizzjarji; u (ii) l-ebda ħsara konkreta u speċifika għall-protezzjoni tal-integrità tal-proċeduri ġudizzjarji.
It-tielet motiv ibbażat fuq l-allegazzjoni li d-deċiżjoni tikser l-Artikolu 4(2) tar-Regolament Nru 1049/2001 billi kkonstatat li ma kienx jeżisti interess pubbliku superjuri li jiġġustifika l-iżvelar. Jeżisti interess pubbliku superjuri għat-trasparenza u għall-imputabbiltà tal-politika u tat-teħid ta’ deċiżjonijiet tal-Kummissjoni fir-rigward tad-DMA.
Ir-raba’ motiv ibbażat fuq l-allegazzjoni li d-deċiżjoni tikser l-Artikolu 4(6) tar-Regolament Nru 1049/2001 billi naqset milli tevalwa jekk setax ikun hemm żvelar parzjali.
Il-ħames motiv ibbażat fuq l-allegazzjoni li l-Kummissjoni kisret l-obbligu ta’ motivazzjoni tagħha.
____________
1     Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).
1     Regolament (UE) 2022/1925 tal-Parlament Ewropew u tal-Kunsill tal-14 ta’ Settembru 2022 dwar swieq kontestabbli u ġusti fis-settur diġitali u li jemenda d-Direttivi (UE) 2019/1937 u (UE) 2020/1828 (l-Att dwar is-Swieq Diġitali) (ĠU 2022, L 265, p. 1).